**Piaci lakáspályázat feltételei**

Pályázatot nyújthat be az a nagykorú, Tatabányán lakóhellyel vagy munkahellyel rendelkező magyar állampolgár, aki nem rendelkezik lakástulajdonnal

* a család 1 főre jutó nettó jövedelme a mindenkori minimál nyugdíj kettő és félszeresét, (71.250 Ft/fő) eléri
* egyedülállóknál a nettó jövedelem a mindenkori minimál nyugdíj négyszeresét, (114.000 Ft/fő) eléri

A bérleti szerződés határozott időre, de legfeljebb 10 évre köthető. Több pályázó esetén az nyer bérleti jogot, aki a bérleti díjnak a szerződéskötés időpontjában egy összegben történő megfizetését a legtöbb hónapra, azonban **legalább 9 hónap, legfeljebb 24 hónap** közötti időtartamra vállalja. A bérlő személyéről a Gazdasági, Lakásügyi és Turisztikai Bizottság dönt. A pályázatban megajánlott bérleti díjból hat havi bérleti díjnak megfelelő összeg óvadékként kerül elkülönítésre.

**Azonos megajánlás esetén sorsolás útján történik a bérlő kiválasztása**, azon 5 pályázó közül, akik a legtöbbször nyújtottak be érvényes pályázatot. Amennyiben ezen pályázatok száma meghaladja az ötöt, úgy csak a legtöbb érvényes pályázatot benyújtottak közül történik a sorsolás.

Abban az esetben, ha a bérlő vállalja a közjegyző előtti szerződés megkötését a közjegyzői terhek viselése mellett, a bérleti szerződés 10 évre köthető meg.

**Költségelvű lakáspályázat feltételei**

Pályázatot nyújthat be az a nagykorú, Tatabányán lakóhellyel vagy munkahellyel rendelkező magyar állampolgár, aki nem rendelkezik lakástulajdonnal

* a család 1 főre jutó nettó jövedelme a mindenkori minimál nyugdíj háromszorosát, (85.500 Ft/fő) eléri
* egyedülállóknál a nettó jövedelem a mindenkori minimál nyugdíj négyszeresét, (114.000 Ft/fő) eléri

Több pályázó esetén az nyer bérleti jogot, aki a bérleti díjnak a szerződéskötés időpontjában egy összegben történő megfizetését a legtöbb hónapra, azonban **legalább 9 hónap, legfeljebb 24 hónap** közötti időtartamra vállalja. Azonos megajánlás esetén azokat a pályázókat a bérbeadó előnyben részesíti, akik kiskorú gyermeket nevelnek, öregségi nyugellátásban részesülnek, Tatabányán vagy Környe-Tatabánya Ipari Parkban munkahellyel rendelkeznek.

A bérlő személyéről a Gazdasági, Lakásügyi és Turisztikai Bizottság dönt. Abban az esetben, ha a bérlő vállalja a közjegyző előtti szerződés megkötését a közjegyzői terhek viselése mellett, a bérleti szerződés 10 évre köthető meg. A pályázatban megajánlott bérleti díjból hat havi bérleti díjnak megfelelő összeg óvadékként kerül elkülönítésre.